Mendirman Jaloliddin
Mendirman Jaloliddin (turkcha: Mendirman Celaleddin) — Chingizxonga qarshi jasorat bilan kurashgan sarkarda, Anushteginiylar sulolasidan boʻlgan soʻnggi Xorazmshoh Jaloliddin Manguberdiga bagʻishlanib suratga olingan oʻzbek-turk hamkorligidagi tarixiy serial. 2019-yil sentabr oyida Toshkentda "Mendirman Jaloliddin" seriali ustida ish boshlanishidan oldin "Jaloliddin Manguberdi: hayot va filmlardagi badiiy mujassamlik" xalqaro ilmiy-amaliy konferensiyasi boʻlib oʻtdi va filmning gʻoyaviy talqini va ssenariysi muhokama qilindi. Ushbu anjumanda Oʻzbekiston, Turkiya, Ozarbayjon va Erondan kelgan olimlar va tarixchilar qatnashdilar. Ular Jaloliddin Manguberdining tarjimai holi va oʻsha paytda sodir boʻlgan voqealar talqinini muhokama qildilar. "Mendirman Jaloliddin" seriali Turkiyaning "Tirilish: Ertugʻrul" va "Hukmdor Usmon" kabi seriallari bilan mashhur boʻlgan "Bozdag film" kompaniyasi tomonidan suratga olinmoqda. Serialning Oʻzbekistondagi premyerasi 2021-yil 14-fevralidan Milliy TV telekanalida efirga uzatila boshlandi. Serialning 2-fasli Oʻzbekistonda 2023-yil 14-yanvaridan ZO‘R TV telekanalida premyera qilindi va har shanba efirga uzatilishi maʼlum qilindi.